*Likumprojekts*

**Grozījumi Valsts probācijas dienesta likumā**

Izdarīt Valsts probācijas dienesta likumā (Latvijas Republikas Saeimas un Ministru Kabineta Ziņotājs, 2004, 2. nr.; 2005, 8. nr.; 2006, 24. nr.; 2008, 24. nr.; 2009, 2., 14., 16. nr.; Latvijas Vēstnesis, 2010, 183. nr.; 2011, 120. nr.; 2012, 189. nr.; 2014, 204., 257. nr.; 2015, 11., 118., 248. nr.; 2017, 194., 236. nr.) šādus grozījumus:

1. Izteikt 1. panta 3. un 4. punktu šādā redakcijā:

"3) **probācija** – kriminālsoda – sabiedriskais darbs – un audzinoša rakstura piespiedu līdzekļa – sabiedriskais darbs – izpildes, kā arī probācijas klientu uzraudzības un sociālās uzvedības korekcijas pasākumu sistēma, kas izveidota, lai novērstu atkārtota noziedzīga nodarījuma izdarīšanu;

4) **probācijas klients** – persona, kura izdarījusi noziedzīgu nodarījumu un rakstveidā ir piekritusi iesaistīties izlīguma procesā ar cietušo; persona, par kuru tiesa, prokurors vai brīvības atņemšanas iestādes administrācija ir pieprasījusi izvērtēšanas ziņojumu; persona, pret kuru izbeigts kriminālprocess, nosacīti atbrīvojot no kriminālatbildības; nosacīti notiesāta persona; nosacīti pirms termiņa no soda izciešanas atbrīvota persona; persona, kurai piemērots kriminālsods probācijas uzraudzība; persona, kurai piemērots kriminālsods vai audzinoša rakstura piespiedu līdzeklis – sabiedriskais darbs."

2. Papildināt I nodaļu ar 3.1 un 3.2 pantu šādā redakcijā:

"**3.1 pants. Ierobežojumi informācijas piekļuvei**

Valsts probācijas dienests probācijas klientam, bijušajam probācijas klientam, viņa aizstāvim vai likumiskajam pārstāvim nesniedz informāciju par:

1) starpinstitūciju sadarbības sanāksmes dalībniekiem, gaitu, pieņemtajiem lēmumiem, sastādītajiem dokumentiem un apstrādātajiem personas datiem;

2) probācijas klienta risku un vajadzību novērtējumu;

3) atzinumu par probācijas klienta līdzdalību probācijas programmā;

4) citām fiziskām un juridiskām personām, valsts un pašvaldību institūcijām sniegto vai no tām saņemto informāciju par probācijas klientu.

**3.2 pants. Dokumentu iesniegšanas, saņemšanas un apstiprināšanas apliecinājums**

Valsts probācijas dienesta personāls, kā arī Valsts probācijas dienesta funkciju un uzdevumu izpildē iesaistītās fiziskās un juridiskās personas, probācijas klienti, iesniedzot, saņemot vai apstiprinot dokumentus paraksta tos vienā no šādiem veidiem:

1. pašrocīgi;
2. ar drošu elektronisko parakstu;
3. uz paraksta attēla iegūšanas aparatūras sensora;
4. uz atsevišķas paraksta lapas, apliecinot, ka dokuments saņemts vai apstiprināts;
5. ar elektronisko parakstu Eiropas Parlamenta un Padomes 2014. gada 23. jūlija regulas (ES) Nr. [910/2014](http://eur-lex.europa.eu/eli/reg/2014/910/oj/?locale=LV) par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ direktīvu [1999/93/EK](http://eur-lex.europa.eu/eli/dir/1999/93/oj/?locale=LV) 3. panta 10. punkta izpratnē, tas ir, parakstot to bez kvalificēta elektroniskā paraksta, ja dokuments sagatavots e-lietas koplietošanas risinājumu platformā;
6. ar Valsts probācijas dienesta informācijas sistēmā pieejamo elektroniskās parakstīšanas rīku;
7. ar e-lietas portālā pieejamo elektroniskās parakstīšanas rīku."

3. 6. pantā:

izteikt 3. punktu šādā redakcijā:

"3) organizēt kriminālsoda – sabiedriskais darbs – izpildi;"

izteikt 9. punktu šādā redakcijā:

"9) uzraudzīt personas, kurām piemērots kriminālsods – probācijas uzraudzība."

4. Izteikt 10. panta otro daļu šādā redakcijā:

"(2) Valsts probācijas dienests sadarbībā ar brīvības atņemšanas iestādēm īsteno sociālās uzvedības korekcijas programmasnotiesātajiem jauniešiem, kuri izcieš sodu brīvības atņemšanas iestādēs, un personām, kuras notiesātas par noziedzīgu nodarījumu pret tikumību un dzimumneaizskaramību un izcieš sodu brīvības atņemšanas iestādēs."

5. Izteikt 11. panta pirmās daļas 4. punktu šādā redakcijā:

"4) personas, kurām piemērots kriminālsods – probācijas uzraudzība."

6. Izteikt 12. pantu šādā redakcijā:

"**12. pants. Kriminālsoda – sabiedriskais darbs – izpilde**

Valsts probācijas dienests organizē kriminālsoda – sabiedriskais darbs – izpildi Ministru kabineta noteiktajā kārtībā."

7. 16. pantā:

izteikt pirmās daļas 5. punktu šādā redakcijā:

"5) juridisko personu, ar kuru noslēgta vienošanās par probācijas klienta nodarbināšanu sabiedriskajā darbā, un tās pārstāvi;"

papildināt pirmo daļu ar 7. punktu šādā redakcijā:

"7) brīvprātīgā darba veicēju."

8. Papildināt likumu ar 16.2 pantu šādā redakcijā:

"**16.2 pants. E-lietas izmantošana**

(1) Valsts probācijas dienests informācijas sistēmā iekļaujamo informāciju apstrādā, izmantojot e-lietu.

(2) Valsts probācijas dienests funkciju izpildē ar probācijas klientu, valsts un pašvaldību iestādēm, fiziskajām un juridiskajām personām var nodot un saņemt informāciju, izmantojot e-lietu.

(3) Valsts probācijas dienesta funkciju izpildē iesaistītās fiziskās un juridiskās personas, kā arī probācijas klienti e-lietas portālā var iesniegt, saņemt un apstiprināt dokumentus, ja citā normatīvajā aktā šāda elektroniskā saziņa ir pieļaujama."

9. 18.1 pantā:

papildināt pirmo daļu pēc vārda "kuras" ar vārdu "darbības";

papildināt otro daļu ar vārdiem "un tiesas vai prokurora norādītajai dzīvesvietas adresei, ja tā atšķiras no pēdējās deklarētās dzīvesvietas adreses.";

izslēgt trešajā daļā vārdus "prokurora uzliktos vai Valsts probācijas dienesta noteiktos pienākumus";

izteikt ceturto un piekto daļu šādā redakcijā:

"(4) Valsts probācijas dienests nekavējoties nosūta informāciju par probācijas klientu bāriņtiesai, kuras darbības teritorijā uzturas vai plāno uzturēties probācijas klients un iespējami apdraudētais bērns, ja iegūtās ziņas rada pamatotas aizdomas par bērna veselības, dzīvības un pilnvērtīgas attīstības apdraudējuma iespējamību.";

(5) Šā panta ceturtajā daļā minētajā informācijā norāda probācijas klienta vārdu, uzvārdu, personas kodu, [Krimināllikuma](https://likumi.lv/ta/id/88966-kriminallikums) pantu, pēc kura viņš apsūdzēts vai sodīts, soda veidu un apmēru vai plānoto uzraudzības ilgumu, ja probācijas klientam ir piemērots kriminālsods vai probācijas klients ir atbrīvots nosacīti no kriminālatbildības, informāciju, kas norāda uz iespējamu bērna apdraudējumu, un deklarētās dzīvesvietas adresi. Ja deklarētā dzīvesvieta nesakrīt ar faktisko dzīvesvietu, norāda gan deklarēto, gan faktisko adresi.";

izslēgt sesto daļu.

10. 18.2 pantā:

izteikt pirmo un otro daļu šādā redakcijā:

"(1) Valsts probācijas dienests veic pētniecību savas darbības efektivitātes un rezultatīvo rādītāju metodoloģiskai izpētei, apstrādājot informāciju par bijušajiem un esošajiem probācijas klientiem. Pētījumu par bijušo un esošo probācijas klientu recidīva rādītājiem veic ne retāk kā reizi trijos gados.

(2) Informāciju par pētnieciskās darbības rezultātiem Valsts probācijas dienests publicē savā oficiālajā tīmekļvietnē mēneša laikā pēc pētījuma pabeigšanas.";

papildināt pantu ar piekto daļu šādā redakcijā:

(5) Šajā pantā minētā mērķa sasniegšanai Valsts probācijas dienests var nodot pseidonimizētus esošo un bijušo probācijas klientu datus citām personām, pamatojoties uz līgumu par pētniecības veikšanu.

11. Papildināt 19. pantu ar 1.1 daļu šādā redakcijā:

"(11) Pēc Valsts probācijas dienesta Konsultatīvās padomes vai tā teritoriālo struktūrvienību konsultatīvo padomju iniciatīvas Valsts probācijas dienestā var tikt izveidotas konsultatīvo padomju apakšpadomes."

12. 20. pantā:

izteikt 1. punktu šādā redakcijā:

"1) Apgabaltiesas pārstāvis;";

izteikt 8. punktu šādā redakcijā:

"8) vismaz viens nevalstiskās organizācijas, kuras darbības joma ir saistīta ar atbalsta vai pakalpojumu sniegšanu sociālās atstumtības riskam pakļautajām iedzīvotāju grupām, pārstāvis."

13. izteikt 21. pantu šādā redakcijā:

"**21. pants. Valsts probācijas dienesta teritoriālās struktūrvienības konsultatīvās padomes sastāvs**

(1) Valsts probācijas dienesta teritoriālās struktūrvienības konsultatīvās padomes sastāvā ir:

1) tiesas apgabala prokuratūras pārstāvis;

2) apgabaltiesas pārstāvis;

3) Valsts policijas reģiona pārvaldes pārstāvis;

4) pašvaldības pārstāvis;

5) Valsts probācijas dienesta teritoriālās struktūrvienības pārstāvis;

6) ieslodzījuma vietas administrācijas pārstāvis tajās teritoriālajās struktūrvienībās, kuru darbības teritorijā atrodas brīvības atņemšanas iestāde;

7) vismaz viens nevalstiskās organizācijas, kuras darbības joma ir saistīta ar atbalsta vai pakalpojumu sniegšanu sociālās atstumtības riskam pakļautajām iedzīvotāju grupām, pārstāvis.

(2) Pēc teritoriālās struktūrvienības konsultatīvās padomes iniciatīvas tās sastāvā papildus šā panta pirmajā daļā minētajām institūcijām var tikt iekļauts arī citas institūcijas pārstāvis."

14. 23. pantā:

izslēgt otrās daļas 4. punktu;

papildināt otro daļu ar 6. un 7. punktu šādā redakcijā:

"6) nav probācijas klients;

7) nav sodīta par tīšu smagu vai sevišķi smagu noziegumu vai, ja persona iepriekš ir bijusi sodīta par tīšu smagu vai sevišķi smagu noziegumu, no nozieguma izdarīšanas brīža ir pagājuši ne mazāk kā desmit gadi, kuru laikā persona nav atradusies brīvības atņemšanas iestādē (izciešot brīvības atņemšanas sodu) un nav sodīta par jaunu noziedzīgu nodarījumu, vai ir reabilitēta."

15. Papildināt 23.1 panta pirmo daļu ar 3. punktu šādā redakcijā:

"3) apmeklēt ieslodzījuma vietas, lai pildītu ar Valsts probācijas dienestu noslēgtajā līgumā paredzētos uzdevumus."

16. 25. pantā:

papildināt pirmo daļu ar 5. un 6. punktu šādā redakcijā:

"5) organizēt informatīvus un izglītojošus pasākumus probācijas klienta ģimenes locekļiem un atbalsta personām;

6) sniegt informāciju par probācijas klientu un cietušo starpinstitūciju sanāksmes dalībniekiem.";

aizstāt otrās daļas 5. punktā vārdu "papildsods" ar vārdu "kriminālsods";

aizstāt ceturtajā daļā skaitli un vārdu "4. punktā" ar skaitļiem un vārdiem "4. un 6. punktā";

papildināt pantu ar sesto un septīto daļu šādā redakcijā:

"(6) Valsts probācijas dienesta ierēdņiem un darbiniekiem, īstenojot šā likuma 6. panta 2. punktā noteikto funkciju un 10. panta otrajā daļā noteikto uzdevumu, ir tiesības veikt audio un video ierakstu, iepriekš informējot probācijas klientu un citas personas par audio un video ieraksta veikšanu.

(7) Valsts probācijas dienesta ierēdņiem un darbiniekiem, īstenojot šā likuma 6. panta 1., 3., 4., 5., 6., 7. un 9. punktā noteiktās funkcijas, ar probācijas klienta un citu personu piekrišanu ir tiesības veikt audio un video ierakstu".

17. Pārejas noteikumos:

papildināt pārejas noteikumus ar 16., 17. un 18. punktu šādā redakcijā:

"16. Šā likuma 3.2 un 16.2 pants stājas spēkā ar e-lietas koplietošanas risinājuma platformas ieviešanas dienu.

17. Grozījumi šā likuma 1. panta 3. un 4. punktā, 6. panta 3. un 9. punktā, 11. panta pirmās daļas 4. punktā, 12. pantā, 16. panta pirmās daļas 5. punktā, 25. panta otrās daļas 5. punktā stājas spēkā 2022. gada 1. janvārī.

18. Grozījumi šā likuma 21. pantā saistībā ar Valsts probācijas dienesta teritoriālās struktūrvienības konsultatīvās padomes sastāvu stājas spēkā 2022. gada 1. augustā."

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas valsts sekretārs Raivis Kronbergs